[{"text_idx": "#000001", "text": "Mae eich preifatrwydd yn bwysig iawn i ni ac rydym felly wedi adnweyddu ein polisi preifatrwydd i fod yn gymwys a deddfwriaeth GDPR newydd. Gellir gweld y polisi drwy glicio yma."}, {"text_idx": "#000002", "text": "Gwasanaethu eglwysi a Christnogion drwy drefnu cynadleddau a digwyddiadau sy\u2019n dysgu\u2019r Beibl ac yn hybu undod Cristnogol."}, {"text_idx": "#000005", "text": "Darparu adnoddau a chyhoeddiadau sy\u2019n seiliedig ar y Beibl ac yn efengyl-ganolog."}, {"text_idx": "#000007", "text": "Yr eglwys gyfan yn darllen y Beibl cyfan"}, {"text_idx": "#000010", "text": "Bu farw mam ifanc yn ein heglwys, a chefais y fraint o glywed ei mab yn esbonio sut yr atgyfnerthodd Duw ef trwy\u2019r Beibl yn ystod y cyfnod hwnnw. Mae so\u0302n bod rhai o\u2019r nyrsys wedi dychwelyd i\u2019w gwaith ar o\u0302l yr angladd, yn rhyfeddu at y gobaith a gafwyd yno."}, {"text_idx": "#000011", "text": "Mae dyn o Iran yn ein heglwys, o gefndir Islamaidd. Erbyn hyn, yn rhyfeddol iawn, mae wedi ymddiried yn Iesu Grist fel ei Arglwydd a\u2019i Waredwr. Caiff ei fygwth yn gyson gan ei deulu, ac mae nifer o\u2019i gyfeillion wedi ei wrthod. Beth sy\u2019n ei nerthu? Gair Duw. Tystiodd sut y bu 2 Timotheus 4:17-18 yn anogaeth werthfawr iddo."}, {"text_idx": "#000012", "text": "Mae\u2019r Beibl yn gweddnewid bywydau, gan roi gobaith a sicrwydd. Yn bennaf, mae Gair Duw yn arddangos goleuni Iesu Grist. Dywedodd un aelod yn ddiweddar: \u2018Rwyf wedi cael profiad o Iesu trwy ddarllen y Beibl.\u2019"}, {"text_idx": "#000013", "text": "Fel eglwys rydym wedi dod yn argyhoeddedig o rym y Gair, ac wedi profi\u2019r Beibl yn llefaru i\u2019n bywydau. Mae\u2019r cynllun Reading the Bible Together (RBT) yn ganolog i hyn, gyda dros 150 o\u2019r aelodau yn ei ddilyn. Rydym yn ddiolchgar i Dduw am ei effaith ar yr eglwys."}, {"text_idx": "#000014", "text": "Mewn sgwrs dros goffi gyda fy ffrind, Paul Blackham, cefais fy atgoffa o\u2019r egwyddorion sylfaenol a ddysgais gan fy nhad yn ifanc:"}, {"text_idx": "#000016", "text": "Mae Spurgeon yn adrodd hanes am fynychu astudiaeth Feiblaidd. Doedd neb yn yr ystafell yn deall yr adnodau, ac felly \u2018treuliwyd yr awr yn rhestru popeth roeddem yn ei wybod!\u2019. Doedd dim ymdrech i fynd i\u2019r afael a\u0302\u2019r adnodau oherwydd fe gymerwyd yn ganiataol nad yw\u2019r Beibl yn ddealladwy."}, {"text_idx": "#000017", "text": "Un o\u2019r egwyddorion mwyaf sylfaenol i\u2019w gofio wrth ddarllen y Beibl yw bod Duw wedi llefaru\u2019n glir. Mae\u2019r mynegiant yn ddealladwy. Y gair diwinyddol Saesneg yw Perspicuity (sef eglurdeb, sef gair cymhleth am syniad mor syml!)."}, {"text_idx": "#000019", "text": "Dyma ddatganiad Iesu ei hun:"}, {"text_idx": "#000020", "text": "A chan ddechrau gyda Moses a\u2019r holl broffwydi, dehonglodd iddynt y pethau\na ysgrifennwyd amdano ef ei hun yn yr holl Ysgrythurau. (Luc 24:27)"}, {"text_idx": "#000021", "text": "Mae rheswm diwinyddol dros ddatgan hyn hefyd: \u2018Oherwydd un Duw sydd, ac un cyfryngwr hefyd rhwng Duw a dynion, sef Iesu Grist\u2019 (1 Tim. 2:5). Heb gyfryngwr, mae Duw yn gwbl frawychus ac ofnadwy. Rhaid cael cyfryngwr os ydym i sefyll o\u2019i flaen heb wynebu ei ddigofaint cyfiawn. Iesu Grist yw\u2019r unig gyfryngwr digonol. Felly gallwn ddisgwyl iddo ef fod yn ganolog i\u2019r holl Feibl, yn yr Hen Destament a\u2019r Testament Newydd."}, {"text_idx": "#000022", "text": "Iesu Grist yw canolbwynt y Beibl, ac ef sy\u2019n esbonio\u2019r Gair. Cyhoeddwn felly nad llyfr i\u2019r elite yn unig yw\u2019r Beibl. Mae\u2019r Beibl yn alluog i wneud y syml yn ddoeth. Oherwydd hynny, ein braint yw annog pawb i ddarllen ac astudio\u2019r Beibl."}, {"text_idx": "#000024", "text": "Clywn am Gristnogion yn esgeuluso darllen y Beibl, ac am rai sy\u2019n ofni mentro ymhellach na\u2019r Efengylau a\u2019r Salmau. Mae eraill yn cyfyngu eu darllen i\u2019r nodiadau Beiblaidd hynny sy\u2019n pwysleisio gwersi hapus a dymunol, gan anwybyddu\u2019r pwyntiau difrifol a heriol."}, {"text_idx": "#000025", "text": "Maent yn anghofio mai amcan Duw yw defnyddio\u2019r Beibl i adeiladu\u2019r holl eglwys. Wrth i\u2019r Ysbryd Gla\u0302n gymhwyso\u2019r Beibl i fywydau\u2019r aelodau, byddant yn aeddfedu ac yn tyfu mewn sancteiddrwydd (e.e., Col. 1:28). Wrth esgeuluso\u2019r Beibl, mae\u2019r holl eglwys yn dioddef."}, {"text_idx": "#000026", "text": "Roeddem ar wyliau yng Nghernyw ac, fel sy\u2019n arferol ar ein gwyliau, roedd yn bwrw glaw! Roeddwn yn darllen am yr egwyddorion uchod, a chefais fy argyhoeddi yn y fan a\u2019r lle: \u2018Rhagrithiwr! Rwyt yn dweud fod y Beibl yn glir, mai Crist yw canolbwynt y Beibl, a\u2019i fod i\u2019w ddarllen gan bawb...Pam nad yw dy weinidogaeth yn adlewyrchu hynny?\u2019"}, {"text_idx": "#000030", "text": "Yr eglwys gyfan yn darllen y Beibl"}, {"text_idx": "#000031", "text": "Sut mae Duw am inni ddarllen y Beibl? Trwy ddarllen llyfrau\u2019r Beibl fel y\u2019u datguddiwyd ganddo. Er enghraifft, yn lle trafod adrannau bychain o\u2019r Beibl, beth am ddarllen y llyfrau yn eu cyfanrwydd? Trwy wneud hyn, mi fydd yn haws darganfod y prif thema\u0302u a\u2019r gwersi. Ystyriwch lythyr Paul at y Philipiaid. Wrth ddarllen y llythyr yn ei gyfanrwydd, daw\u2019n amlwg mai \u2018Undod\u2019 yw prif thema. A fyddem wedi sylwi ar hynny trwy ddarllen amrywiol adnodau ar waha\u0302n?"}, {"text_idx": "#000033", "text": "Crist yw canolbwynt y Beibl, ac felly\u2019r cwestiwn pwysicaf i\u2019w ystyried yw \u2018Ble mae Iesu yn y llyfr hwn?\u2019 Mae popeth arall yn deillio o hyn. Felly, wrth lunio\u2019r cwrs RBT, cytunwyd y byddai\u2019r holl grwpiau yn ystyried y cwestiwn hwn ar ddechrau pob cyfarfod."}, {"text_idx": "#000034", "text": "Ein dymuniad oedd cael gweld ac addoli Iesu Grist yn fwy, ac felly mi fyddai cwestiynau annelwig yn cael eu gwahardd, e.e., \u2018Sut mae\u2019r darn yn gwneud i chi deimlo?\u2019; \u2018Beth ydych chi\u2019n ei feddwl ei fod e\u2019n ei ddweud?\u2019"}, {"text_idx": "#000036", "text": "Beth ydych chi wedi ei ddysgu am Iesu? (Luc 24:45-47\nBeth ydych chi wedi ei ddysgu fydd yn eich galluogi i wasanaethu\u2019n fwy, er mwyn gweld eich eglwys leol yn tyfu\u2019n gryf? (Eff. 4:11-16)\nBeth ydych chi wedi ei ddysgu am eich hunan? (Iago 1:23, 2 Tim. 3:16-17)\nYm mha ffyrdd y cawsoch eich hyfforddi, eich ceryddu neu\u2019ch cywiro? (2 Tim. 3:16-17)\nBeth fydd yn eich cynorthwyo i ddyfalbarhau? (Rhuf. 15:4)\nBeth ydych chi wedi ei ddysgu fydd yn eich galluogi i garu\u2019r Arglwydd eich Duw a\u0302\u2019ch holl galon, ac a\u0302\u2019ch holl enaid a\u0302\u2019ch holl feddwl? (Math. 22:37-40)\nBeth ydych chi wedi ei ddysgu fydd yn eich galluogi i garu eich cymydog fel chi eich hun? (Math 22:37-40)"}, {"text_idx": "#000038", "text": "Teimlwn yn gryf mai ewyllys Duw oedd i ni gynnal y cwrs hwn. Trwy ddarllen y Beibl yn drefnus a phwrpasol, rydym wedi dechrau dysgu gyda\u2019n gilydd sut i ddarllen y Gair. Wrth ddarllen llyfrau cyfan, a gofyn cwestiynau pwrpasol, mae hyder yr aelodau yng ngrym y Gair wedi cynyddu (does neb wedi cwyno bod Lefiticus yn ddiflas!). Rydym yn dysgu sut i gymhwyso\u2019r Beibl, ac wedi gweld yr Ysbryd Gla\u0302n ar waith, trwy\u2019r Gair, ym mywydau\u2019r aelodau."}, {"text_idx": "#000039", "text": "Mae\u2019r holl Ysgrythur wedi ei hysbrydoli gan Dduw ac yn fuddiol. Rydym wedi gweld a phrofi hynny fel eglwys dros y misoedd diwethaf. Sut? Yn syml trwy ymroi i ddarllen y Beibl yn eang ac yn gyson. Diolchwn i Dduw fod gennym y fath ddatguddiad!"}, {"text_idx": "#000042", "text": "I dderbyn y newyddion a'r pwyntiau diweddaraf am y weinidogaeth hon, dilynwch y ddolen."}]